PRILOG

**TEHNIČKA SPECIFIKACIJA ZA PROCJENU POSTOJEĆEG STANJA SIGURNOSTI TE IZRADU PLANOVA SIGURNOSTI OSNOVNOŠKOLSKIH USTANOVA POD NADLEŽNOSTI GRADA DUBROVNIKA**

**Ministarstvo znanosti, obrazovanja i mladih donijelo je 2. siječnja 2025. Protokol o kontroli ulaska i izlaska u školskim ustanovama, koji je izrađen sa ciljem osiguravanja veće sigurnosti u školskim ustanovama, odnosno osnovnim školama, srednjim školama i učeničkim domovima, zaštite učenika i svih radnika u školskim ustanovama te prevencije mogućih situacija povećanog rizika.**

Svaka školska ustanova u suradnji s osnivačem i lokalnim timovima u obavezi je, u roku od 90 dana od donošenja ovog Protokola, izraditi Procjenu postojećeg stanja i analizu rizika temeljem koje će se izraditi Plan sigurnosti školske ustanove, odnosno definirati mjere sigurnosti i zaštite školske ustanove, a najkasnije do kraja nastavne godine 2024./2025.

Grad Dubrovnik kao Naručitelj je osnivač sljedećih osnovnoškolskih ustanova:

OŠ MARINA GETALDIĆA Frana Supila 3 Dubrovnik

OŠ MARINA DRŽIĆA Volantina 6 Dubrovnik

OŠ LAPAD Od Batale 14 Dubrovnik

OŠ MONTOVJERNA Vladka Mačeka 11 Dubrovnik

OŠ IVANA GUNDULIĆA Sustjepanska 4 Dubrovnik

OŠ MOKOŠICA Bartola Kašića 20 Mokošica

OŠ ANTUN MASLE Lujaci 2 Orašac

sa pripadajućim područnim školama.

1. Predmet ove nabave je procjena postojećeg stanja i analiza rizika u gore navedenim školskim ustanovama sa pripadajućim područnim školama i temeljem toga izrada Planova sigurnosti za iste.

Za svaku školsku ustanovu potrebno je napraviti analizu postojeće sigurnosne zaštite i ugroženosti sa akcijskim planom otklanjanja uočenih nedostatka. Za analizu postojeće sigurnosne zaštite ponuditelj je obvezan za svaku školsku ustanovu sa pripadajućim područnim školama i objektima, izvršiti dnevo/noćni obilazak i obaviti intervjue i razgovore sa osobljem. Troškovi obilaska lokacija uključeni su u cijenu.

Ponuditelj je obvezan dostaviti elaborat analize postojećeg stanja i analizu rizika u roku od 60 dana od dana potpisivanja ugovora u pisanom i elektroničkom obliku (pdf formatu) za svaku pojedinačnu školsku ustanovu sa pripadajućim područnim školama i objektima. Ponuditelj se obvezuje izraditi elaborat analize postojećeg stanja i analize rizika prema pravilima struke i zakonskim i podzakonskim propisima.

Nakon dostave Elaborata analize postojećeg stanja i analize rizika, i pregleda i prihvaćanja Elaborata od strane Povjerenstva koje će imenovati Naručitelj i osobe zadužene za izvršenje ugovora, Naručitelj i Izvršitelj će potpisati Zapisnik o primopredaji navedenog Elaborata, i dati suglasnost za nastavak izrade Plana sigurnosti, odnosno definirati mjere sigurnosti i zaštite za svaku školsku ustanovu.

Plan sigurnosti školskih ustanova sastoji se od zadaća podijeljenih po tematskim područjima i odgovornim osobama za izvršenje tih zadaća.

Rok za izradu Plana sigurnosti je 60 dana od Zapisnika o primopredaji Elaborata analize postojećeg stanja i analize rizika. Izvršitelj će dostaviti Plan sigurnosti za svaku školsku ustanovu u pisanom i elektroničkom obliku (pdf formatu).

Nakon dostave Plana sigurnosti, pregleda i prihvaćanja istog od strane Povjerenstva i osobe zadužene za izvršenje ugovora, i potpisa Zapisnika o primopredaji navedenog Plana, Izvršitelj je obvezan izvršiti edukaciju za sve školske ustanove pojedinačno, predavanje za rukovodstvo i osoblje.

Izvršitelj će započeti s edukacijom u roku od 7 dana od primopredaje Plana sigurnosti sukladno usuglašenom Planu edukacije.

Edukacija će se održati u svakoj školskoj ustanovi u trajanju od jednog dana, ukupno 7 dana za sve školske ustanove.

Naručitelj je obvezan organizirati prostor i napraviti Plan edukacije koji mora biti prihvaćen od strane Izvršitelja.

Nakon završene edukacije Naručitelj i Izvršitelj će potpisati Zapisnik o konačnoj primopredaji.

1. Lokacije Osnovnih škola za izradu procjene postojećeg stanja sigurnosti i analizu rizika te izradu Planova sigurnosti:

**OŠ Marina Getaldića**, Nikole Gučetića 1 i Pobijana 8, Dubrovnik

(dvije školske zgrade na različitim adresama)

**OŠ Marina Držića**, Volantina 6, Dubrovnik

(5 školskih zgrada na istoj adresi: velika škola, mala škola, sportska dvorana, škola s posebnim programom, stara sportska dvorana)

**OŠ Lapad**, Od Batale 14, Dubrovnik

(dvije školske zgrade, velika škola i zgrada u kojoj se odvija nastava za dvije grupe djece s poteškoćama)

**OŠ Montovjerna**, Dr. Vladka Mačeka 11, Dubrovnik

**OŠ Ivana Gundulića**, Sustjepanska 4, Dubrovnik, **PŠ Koločep**, Koločep **i PŠ Šipan**, Luka Šipanska

**OŠ Mokošica**, Bartola Kašića 20, Mokošica i **PŠ Osojnik**

**OŠ Antuna Masle**, Lujaci 2, Orašac i **PŠ Zaton, PŠ Lopud**

1. Segmenti sigurnosne zaštite te radnje koje su predmet izrade Procjena stanja sigurnosti i analize rizika i Planova sigurnosti su:

* Fizička sigurnost učenika, nastavnog i drugog osoblja
  + Mehanička zaštita objekata osnovnoškolskih ustanova
* Zaštita vanjskog perimetra objekata osnovnoškolskih ustanova
* Tjelesna zaštita objekata osnovnoškolskih ustanova
* Tehnički sustavi zaštite objekata osnovnoškolskih ustanova
* Osnovni sustavi informacijske sigurnosti objekata osnovnoškolskih ustanova
* Planovi evakuacije te sigurnosne oznake
* Sustavi protupožarne zaštite – analiza i provjera ispravnosti
* Postupci u slučaju opasnosti, sigurnosnih ugroza te incidenata (nasilje, terorizam, pucnjave, aktivne prijetnje, napadi hladnim oružjem, napadi vatrenim oružjem, napadi i prijetnje eksplozivnim napravama i sl.)
* Analiza stupnja sigurnosne obučenosti nastavnog i drugog osoblja
* Analiza stupnja sigurnosne svijesti odgovornih osoba osnovnoškolskih ustanova
* Analiza suradnje s tijelima Ministarstva unutarnjih poslova, ostalim državnim, županijskim i gradskim službama i ustanovama
* Edukacije nastavnog i drugog osoblja, roditelja i učenika u pogledu sigurnosti i sigurnosnih ugroza
* Analiza, razrada i izrađivanje dodatnih prijedloga službenih protokola Ministarstva obrazovanja
* Sastanci sa dionicima sigurnosti (nadležna policijska postaja, vatrogasna postrojba i ostale službe)
* Prikupljanje i obrada javno dostupnih podataka iz otvorenih izvora
* Analiza postojeće dokumentacije vezane za sigurnost ustanove

**Procjena postojećeg stanja, analiza rizika, i Plan sigurnosti školskih ustanova sadržava sljedeće mjere:**

1. **IDENTIFIKACIJA POTENCIJALNE UGROZE**

* **Unutarnje**:
  + incidenti povezani s nasilnim ponašanjem učenika
  + incidenti povezani s nasilnim ponašanjem roditelja učenika
  + sukobi među učenicima, roditeljima ili osobljem
  + oštećivanje ili uništavanje školske imovine (vandalizam)
  + prijetnje bombom ili slične opasnosti
* **Vanjske:**
  + napad nasilnih ili psihički nestabilnih pojedinaca
  + napadi na školu od strane nepoznatih osoba (npr. oružani napadi)
  + teroristički napadi
* **Okolišni faktori:**
  + lokacija škole: blizina prometnica, osamljeno područje ili urbana sredina, blizina policijske postaje i vrijeme reakcije policije, blizina vatrogasaca i sl. (u pravilu ovakve vrste napada traju do 3 minute).

1. **ANALIZA OSJETLJIVIH TOČAKA**

* **Fizička sigurnost:**
* procjena ulaza i izlaza: Jesu li ulazi i izlazi osigurani i pod nadzorom; ako jesu, na koji način su osigurani i je li to dovoljna razina zaštite?
* otvoreni prostori kod škole na kojima se odvijaju školske aktivnosti: dvorišta, igrališta i druga područja okupljanja gdje bi se incident mogao dogoditi;
* postojeće sigurnosne barijere: ograde, vrata i brave te postojeća pravila u odnosu na zaključavanje učionica i drugih prostorija u školi
* **Infrastruktura:**
* Jesu li postojeći prozori, vrata i brave na ulazima u škole, na učionicama, sportskim dvoranama i drugim prostorijama dovoljno kvalitetni i sigurni?
* Ima li škola jasno označene evakuacijske izlaze?
* Na koji način se označavaju učionice (npr. može li se iz oznake učionice prepoznati na kojem katu i u kojem dijelu škole se učionica nalazi)?
* Provjera električnih sustava i alarmnih uređaja: Ako postoje alarmni i elektronični sustavi za uzbunjivanje, internu komunikaciju ili dojavljivanje, jesu li ispravni, koliko se često testira njihova ispravnost i sl.?
* Provjera sustava video nadzora: Koja područja su pokrivena video nadzorom? Kakva je kvaliteta snimki? Je li moguće snimati u uvjetima smanjene vidljivosti?
* **Komunikacija:**
  + Postoji li unaprijed usuglašen sustav obavještavanja policije i drugih žurnih službi (vatrogasci, hitna medicinska pomoć i sl.) u slučaju različitih vrsta incidenata?
  + Postoji li pouzdan sustav za obavještavanje osoblja i roditelja? Ako postoji, je li funkcionalan i testiran?
  + Jesu li svi sustavi komunikacije funkcionalni i dostupni na svim rizičnim mjestima (telefon, internetske veze, *panic button*, interni razglas u zajedničkim prostorima i učionicama i sl.)?

1. **PROFIL UČENIKA I OSOBLJA**

* **Analiza rizika unutar škole:**
  + Postoje li učenici s poznatim problemima nasilnog ponašanja (verbalni i fizički napadi na druge učenika, prijetnje i sl.)?
  + Pohađaju li školu učenici iz ranjivih skupina?
  + Jesu li učitelji/nastavnici i osoblje educirani za prepoznavanje rizičnih ponašanja učenika i indikatora koji ukazuju na moguće prijetnje?
* **Psihosocijalni čimbenici:**
  + Jesu li dostupni programi podrške za učenike koji pokazuju znakove agresije ili emocionalnih problema? U kojoj mjeri se provode?
  + Postoje li jasno definirani kanali za prijavu nasilnih ili sumnjivih aktivnosti? Koliko su učenici i školsko osoblje upoznati s navedenim kanalima?

1. **SURADNJA S OSNIVAČIMA ŠKOLA I LOKALNIM VLASTIMA**

* U kojoj mjeri osnivači škola i lokalne vlasti sudjeluju u izradi procjene sigurnosnog stanja škole i poboljšanja sigurnosne infrastrukture?
* U kojoj mjeri su raspoloživi dodatni resursi za unapređenje sigurnosne infrastrukture? Tko može osigurati dodatna sredstva – kratkoročno, srednjoročno i dugoročno?
* Na koji način se provode mjere sigurnosti organiziranog prijevoza učenika?
  1. **SURADNJA SA SIGURNOSNIM I ŽURNIM SLUŽBAMA**

**Policija:**

* Postoji li suradnja s lokalnom policijskom postajom zbog razmjene podataka o stanju sigurnosti i sigurnosnoj problematici u zoni škole? Koliko često se održavaju sastanci? Sudjeluju li ravnatelji na sastancima vijeća za prevenciju kriminaliteta i stručne službe u radu "lokalnih timova"?
* Jesu li policijski stručnjaci (prevencija kriminaliteta i dr.) konzultirani zbog procjene fizičke sigurnosti i ranjivih točaka u školi te potencijalno rizičnih čimbenika u blizini škole (npr. napuštene zgrade, prometne ceste, mjesta okupljanja problematičnih skupina i sl.)?
* Jesu li s lokalnom policijskom postajom dogovoreni komunikacijski protokoli u slučaju incidentnih situacija? Ako jesu, provode li se vježbe zbog testiranja učinkovitosti?

**Civilna zaštita:**

* Provodi li se suradnja s inspekcijskim službama Ravnateljstva civilne zaštite?
* Jesu li ispunjeni standardi vezani za protupožarnu zaštitu?

**Vatrogasci:**

* Jesu li vatrogasci ili nadležne inspekcije izvršile pregled školske infrastrukture kako bi se identificirali potencijalni izvori opasnosti od požara?
* Jesu li uspostavljeni komunikacijski kanali s lokalnom vatrogasnom postajom?
* Jesu li izrađene procedure za slučaj požara i evakuacijski putevi? Provede li se vježbe evakuacije? Ako da, koliko često?
* Je li osoblje osposobljeno za korištenje vatrogasnih aparata i postupanje u hitnim situacijama vezanim za požare?
* Je li osiguran pristup vatrogasnim vozilima?

**Hitna medicinska pomoć:**

* Je li školsko osoblje educirano za pružanje prve pomoći?
* Jesu li uspostavljeni komunikacijski kanali s lokalnim hitnim medicinskim službama?
* Je li osiguran pristup vozilima hitnih službi?

1. **SURADNJA S RODITELJIMA**

* Na koji način se roditelji informiraju o potencijalnim rizicima? Koji komunikacijski kanali postoje i koliko su učinkoviti?
* Je li planiran način komunikacije s roditeljima u slučaju kriznih situacija? Ako postoji, je li testiran? Jesu li roditelji upoznati s načinom komuniciranja u takvim slučajevima?
* Jesu li roditelji uključeni u provedbu sigurnosnih mjera u školi (npr. volontiranje, donacije i sl.)?

1. **MJERE SIGURNOSTI NA ULAZU U ŠKOLSKE USTANOVE**

Radnik škole koji je zadužen za poslove nadzora ulaza u školske prostore, radi zaštite sigurnosti, može izvršiti sigurnosne preglede:

* učenika i njihovih predmeta (odjeća, torba i dr.);
* drugih osoba koje ulaze u škole i njihovih predmeta (torbe i dr.).

Sigurnosni pregled učenika i njihovih predmeta mogu provoditi i odgojno-obrazovni radnici tijekom održavanja nastave.

Predmeti pogodni za nanošenje ozljeda ili drugi nezakoniti predmeti privremeno se zadržavaju, a o njihovom pronalasku obavijestiti će se ravnatelj/ica, stručne službe škole, roditelji i policija kada su ispunjeni uvjeti za policijsko postupanje.

Osobama koje ne dopuštaju obavljanje pregleda, neće se dozvoliti ulazak u školu.

1. **OPĆE ODREDNICE**

Nakon sigurnosnog događaja, provedene vježbe ili temeljem drugih informacija potrebno je izvršiti analizu kako bi se identificirale slabosti ovog Plana. Za navedene slabosti treba pronaći sigurnosno prihvatljiva rješenja i ista treba implementirati u Plan kroz njegovo ažuriranje.

Plan sigurnosti potrebno je ažurirati svake godine do 1.listopada., kako bi se isti uskladio s novom sigurnosnom prosudbom temeljenom na podacima za prethodnu školsku godinu. Plan sigurnosti škole treba se odmah ažurirati ako se identificiraju njegove slabosti.

**Prilog**: Protokol o kontroli ulaska i izlaska u školskim ustanovama Ministarstva znanosti, obrazovanja i mladih

**Prilog**: Popis škola sa pripadajućim adresama na lokacijama i kontakt podacima